पाएं अपने शहर की ताज़ा ख़बरें और फ्री ई-पेपरडाउनलोड करें
गोवा में चल रहे भारतीय जनता पार्टी (भाजपा) की राष्ट्रीय कार्यकारिणी की बैठक के पहले दिन शनिवार को पार्टी के वरिष्ठ नेता लालकृष्ण आडवाणी के शामिल होने पर अब भी संशय बरक़रार है.
हालांकि भाजपा प्रवक्ता मीनाक्षी लेखी का कहना है कि पार्टी अध्यक्ष राजनाथ सिंह ने आडवाणी से बात की है और वह शनिवार को बैठक में हिस्सा लेंगे.
शुक्रवार को पार्टी के राष्ट्रीय पदाधिकारियों की बैठक में आडवाणी शामिल नहीं हुए थे.
आडवाणी का यह बयान आया कि तबियत ख़राब होने की वजह से वो बैठक में शिरकत नहीं कर पाए.
लेकिन शायद ही कोई ऐसा हो जो ये मानने के लिए तैयार हो कि उनकी ग़ैरमौजूदगी की वजह सिर्फ़ उनका अस्वस्थ होना है.
उनके अलावा पार्टी के वरिष्ठ नेता और पूर्व विदेश मंत्री जसवंत सिंह और उमा भारती भी शुक्रवार की बैठक में शामिल नहीं हुईं.
ये कहना ग़लत नहीं होगा कि नरेंद्र मोदी के मुद्दे पर इस समय भाजपा पूरी तरह से बंटी हुई है.
दर असल सारा मामला नरेंद्र मोदी को आगामी लोकसभा चुनाव के लिए कोई राष्ट्रीय ज़िम्मेदारी दिए जाने की है.
मोदी चाहते हैं कि उन्हें भाजपा की तरफ़ से प्रधानमंत्री पद का उम्मीदवार घोषित कर दिया जाए.
भाजपा के बहुत सारे कार्यकर्ता भी मोदी को बहुत पसंद करते हैं लेकिन पार्टी का एक बड़ा गुट नहीं चाहता कि मोदी को ये ज़िम्मेदारी दी जाए.
भाजपा पर नज़र रखने वालों का कहना है कि फ़िलहाल ये तय किया गया था कि मोदी को प्रधानमंत्री पद का उम्मीदवार तो नहीं लेकिन उन्हें चुनाव प्रचार समिति की कमान सौप दी जाए.
गोवा राष्ट्रीय कार्यकारिणी की बैठक में नरेंद्र मोदी को ये ज़िम्मेदारी सौंपी जा सकती है.प्रचार समिति का प्रमुख बनाए जाने का मतलब साफ़ है कि वो 2014 चुनाव में भाजपा के चेहरे होंगे जो कि प्रधानमंत्री पद के उम्मीदवार का सबसे बड़ा दावेदार होगा.
और यही बात आडवाणी और उनके कुछ क़रीबी नेताओं को पसंद नहीं.
ऐसा माना जा रहा है कि राजनाथ सिंह मोदी को प्रचार समिति का प्रमुख बनाए जाने के पक्ष में हैं लेकिन वो चाहते हैं कि इस पर कोई भी फ़ैसला पार्टी के वरिष्ठ नेताओं की सहमति से हो.
लोकसभा में विपक्ष की नेता सुषमा स्वराज भी शुक्रवार की बैठक में देर से पहुंची थीं. ऐसा माना जा रहा है कि वह भी मोदी की पदोन्नति से ज़्यादा खुश नहीं हैं.
मोदी के समर्थकों का मानना है कि मोदी को प्रधानमंत्री के उम्मीदवार के रूप में पेश करने से पार्टी को चुनाव में काफ़ी फ़ायदा होगा और पार्टी सत्ता के बहुत क़रीब पहुंच सकती है लेकिन आडवाणी और दिल्ली के कुछ दूसरे नेताओं की राय है कि मोदी का व्यक्तित्व ऐसा है कि उनके प्रति लोगों की राय पूरी तरह से बंटी हुई है.
अगर एक तरफ़ मोदी के प्रशंसक हैं तो दूसरी तरफ़ मतदाताओं का एक ऐसा गुट भी है जो मोदी को किसी भी हालत में पसंद नहीं करेगा.
आडवाणी ख़ेमे का सोचना है कि जैसे ही मोदी का नाम आधिकारिक रूप से पेश किया जाएगा बिहार के मुख्यमंत्री नीतीश कुमार के लिए एनडीए में बना रहना मुश्किल हो जाएगा. उसके अलावा मोदी के नाम पर एनडीए को नए साथी की तलाश में भी परेशानी होगी.
(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn